Návrh VYKONÁVACIE ROZHODNUTIE RADY, ktorým sa mení a dopĺňa rozhodnutie 2007/884/ES, ktorým sa Spojenému kráľovstvu povoľuje, aby uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty /* KOM/2010/0707 v konečnom znení - NLE 2010/0344*/





[pic] | EURÓPSKA KOMISIA | Brusel, 2.12.2010 KOM(2010) 707 v konečnom znení 2010/0344 (NLE) Návrh VYKONÁVACIE ROZHODNUTIE RADY, ktorým sa mení a dopĺňa rozhodnutie 2007/884/ES, ktorým sa Spojenému kráľovstvu povoľuje, aby uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty DÔVODOVÁ SPRÁVA 1. KONTEXT NÁVRHU Dôvody a ciele návrhu Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada, ktorá koná jednomyseľne na návrh Komisie, povoliť ktorémukoľvek členskému štátu uplatňovať osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH, alebo zabrániť určitým druhom daňových únikov alebo vyhýbaniu sa daňovým povinnostiam. Listom, ktorý generálny sekretariát Komisie zaevidoval 22. júla 2010, Spojené kráľovstvo požiadalo o povolenie naďalej uplatňovať odchyľujúce sa opatrenie, naposledy povolené rozhodnutím Rady 2007/884/ES[1], týkajúce sa práva na odpočet DPH za prenájom alebo leasing motorových vozidiel používaných aj na súkromné účely. V súlade s článkom 395 ods. 2 smernice 2006/112/ES Komisia listom z 12. októbra 2010 informovala ostatné členské štáty o žiadosti predloženej Spojeným kráľovstvom. Listom z 15. októbra 2010 Komisia oznámila Spojenému kráľovstvu, že má všetky informácie potrebné na posúdenie danej žiadosti. Všeobecný kontext Uvedeným rozhodnutím Rady sa Spojenému kráľovstvu povolilo obmedziť na 50 % právo na odpočet DPH na vstupe z nákladov za prenájom alebo leasing vozidiel, ktoré zdaniteľné osoby používajú zároveň na účely podnikania aj na súkromné účely. Používanie takto leasovaných alebo prenajatých vozidiel zdaniteľnými osobami na súkromné účely sa súčasne nemá považovať za poskytovanie služieb za protihodnotu. Na základe uvedenej odchýlky nemusí prenajímateľ alebo nájomca vozidla na leasing viesť podrobné záznamy o najazdených kilometroch pre jednotlivé vozidlá a zúčtovať DPH za súkromné použitie. Odchýlku však treba v podstate považovať za zjednodušujúce opatrenie a jej platnosť končí 31. decembra 2010. Obvykle sa odchýlky udeľujú na obmedzené obdobie tak, aby sa dalo posúdiť, či je osobitné opatrenie primerané a účinné. Na základe informácií poskytnutých Spojeným kráľovstvom sa Komisia v tomto ohľade domnieva, že daný 50 % pomer medzi používaním na podnikateľské a na súkromné účely (alebo na akékoľvek iné ako podnikateľské účely v zmysle článku 26 ods. 1 písm. a) smernice 2006/112/ES) v súčasnosti naďalej zodpovedá celkovému používaniu leasovaných alebo prenajatých vozidiel zdaniteľnými osobami na podnikateľské a na súkromné účely v Spojenom kráľovstve. Predĺženie platnosti odchyľujúceho sa opatrenia je teda náležité. Každé predĺženie uplatňovania by však malo byť dočasné tak, aby sa dalo vyhodnotiť, či sú podmienky, na ktorých sa odchýlka zakladá, naďalej platné. Navrhuje sa preto predĺžiť platnosť odchýlky do konca roka 2013 a požiadať Spojené kráľovstvo, aby do 1. apríla 2013 predložilo správu zahŕňajúcu prehodnotenie percentuálneho pomeru uplatňovaného obmedzenia v prípade, ak by sa plánovalo ďalšie predĺženie platnosti po roku 2013. Platnosť rozhodnutia v každom prípade skončí v prípade, ak pravidlá EÚ upravujúce obmedzenia práva na odpočet dane nadobudnú účinnosť pred uvedeným termínom. Existujúce ustanovenia v oblasti návrhu V článku 176 smernice o DPH sa ustanovuje, že Rada určuje, pri ktorých výdavkoch nevzniká právo na odpočet DPH. Kým sa tak nestane, majú členské štáty právomoc zachovať výnimky, ktoré platili 1. januára 1979. Preto existuje celá rada ustanovení „status quo“, ktorými sa obmedzuje právo na odpočet v súvislosti s motorovými vozidlami. V roku 2004 Komisia vypracovala návrh[2], v ktorom sa uvádzajú pravidlá o tom, na ktoré kategórie výdavkov sa môže vzťahovať obmedzenie práva na odpočet, ale Rada zatiaľ nedospela k dohode o danom návrhu. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENIE VPLYVU Cieľom vykonávacieho rozhodnutia je predĺžiť dobu platnosti zjednodušujúceho opatrenia, ktoré zdaniteľné osoby zbavuje povinnosti viesť záznamy a účtovať DPH v súvislosti s kilometrami najazdenými na súkromné účely v prípade služobných vozidiel a má teda možný pozitívny hospodársky dosah. Vzhľadom na úzky rozsah pôsobnosti danej odchýlky a na jej dočasné uplatňovanie budú účinky v každom prípade obmedzené. 3. PRÁVNE PRVKY NÁVRHU Vykonávacie rozhodnutie vychádza z článku 395 smernice o DPH 2006/112/ES z 28. novembra 2006 o spoločnom systéme dane z pridanej hodnoty. Návrh patrí do výlučnej právomoci inštitúcií EÚ. Zásada subsidiarity sa preto neuplatňuje. Toto vykonávacie rozhodnutie sa týka povolenia udeleného členskému štátu na základe jeho vlastnej žiadosti a nezakladá žiadnu povinnosť. Tento návrh je teda v súlade so zásadou proporcionality. Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu. 4. VPLYV NA ROZPOČET Návrh nemá žiadny vplyv na rozpočet EÚ. 5. VOLITEĽNÉ PRVKY Návrh obsahuje doložku o ukončení platnosti. 2010/0344 (NLE) Návrh VYKONÁVACIE ROZHODNUTIE RADY, ktorým sa mení a dopĺňa rozhodnutie 2007/884/ES, ktorým sa Spojenému kráľovstvu povoľuje, aby uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[3], a najmä na jej článok 395 ods. 1, so zreteľom na návrh Európskej komisie, keďže: 1. Listom, ktorý generálny sekretariát Komisie zaevidoval 22. júla 2010, Spojené kráľovstvo požiadalo o povolenie predĺžiť platnosť odchyľujúceho sa opatrenia tak, aby sa naďalej uplatňovalo obmedzenie práva prenajímateľa alebo nájomcu vozidla na leasing na odpočet DPH za náklady na prenájom alebo leasing motorových vozidiel používaných aj na iné ako podnikateľské účely. 2. Komisia o žiadosti Spojeného kráľovstva informovala ostatné členské štáty listom z 12. októbra 2010. Listom z 15. októbra 2010 Komisia oznámila Spojenému kráľovstvu, že má všetky informácie potrebné na posúdenie danej žiadosti. 3. Rozhodnutím Rady 2007/884/ES z 20. decembra 2007, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty[4], sa Spojenému kráľovstvu povolilo obmedziť na 50 % právo na odpočet DPH na vstupe z nákladov za prenájom alebo leasing osobných motorových vozidiel, ktoré sa nepoužívajú výlučne na podnikateľské účely. Spojenému kráľovstvu sa zároveň povolilo nepovažovať súkromné používanie vozidla, ktoré si zdaniteľná osoba prenajíma alebo obstaráva na leasing na účely podnikania, za poskytovanie služieb za protihodnotu. Na základe daného zjednodušujúceho opatrenia nemusí prenajímateľ alebo nájomca vozidla na leasing viesť podrobné záznamy o najazdených kilometroch pre služobné vozidlá a zúčtovávať daň zo skutočne najazdených kilometrov každého vozidla. 4. V súlade s informáciami, ktoré poskytlo Spojené kráľovstvo, obmedzenie na 50 % stále zodpovedá súčasnej situácii, pokiaľ ide o používanie dotknutých vozidiel prenajímateľom alebo nájomcom vozidla na leasing na podnikateľské a na iné účely. Je preto vhodné, aby sa Spojenému kráľovstvu povolilo uplatňovanie tohto opatrenia na ďalšie obdobie obmedzené do 31. decembra 2013. 5. Ak bude Spojené kráľovstvo uvažovať o ďalšom predĺžení opatrenia po roku 2013, bude potrebné predložiť Komisii spolu so žiadosťou o predĺženie platnosti novú správu vrátane prehodnotenia uplatňovaného percentuálneho pomeru najneskôr 1. apríla 2013. 6. Komisia prijala 29. októbra 2004 návrh smernice Rady, ktorou sa mení a dopĺňa smernica 77/388/EHS, teraz smernica 2006/112/ES, ktorého súčasťou je zosúladenie kategórií výdavkov, na ktoré sa môže uplatňovať vylúčenie z práva na odpočet. Podľa uvedeného návrhu sa vylúčenie z práva na odpočet môže uplatňovať na cestné motorové vozidlá. Platnosť odchyľujúceho sa opatrenia ustanoveného v uvedenom rozhodnutí by mala uplynúť dňom nadobudnutia účinnosti uvedenej smernice o zmene a doplnení, ak ten deň nastane skôr ako dátum uplynutia platnosti ustanovený v tomto rozhodnutí. 7. Odchýlka nemá žiadny vplyv na vlastné zdroje Únie pochádzajúce z dane z pridanej hodnoty. 8. Rozhodnutie 2007/884/ES by sa preto malo zodpovedajúcim spôsobom zmeniť a doplniť, PRIJALA TOTO ROZHODNUTIE: Článok 1 Rozhodnutie 2007/884/ES sa mení a dopĺňa takto: (1) Článok 3 sa nahrádza takto: „Článok 3 Platnosť tohto rozhodnutia uplynie dátumom nadobudnutia účinnosti pravidiel Únie o určení nákladov v súvislosti s cestnými motorovými vozidlami, ktoré nie sú oprávnené na úplný odpočet DPH, najneskôr však 31. decembra 2013. Žiadosť o predĺženie daných opatrení sa doplní správou, ktorá sa Komisii predloží najneskôr 1. apríla 2013 a bude obsahovať aj prehodnotenie percentuálneho pomeru uplatňovaného obmedzenia práva na odpočet DPH za prenájom alebo leasing vozidiel, ktoré sa nevyužívajú výlučne na podnikateľské účely.“ Článok 2 Toto rozhodnutie sa uplatňuje od 1. januára 2011. Článok 3 Toto rozhodnutie je určené Spojenému kráľovstvu Veľkej Británie a Severného Írska. V Bruseli [...] Za Radu predseda [1] Ú. v. EÚ L 346, 29.12.2007, s. 21. [2] KOM(2004) 728 v konečnom znení (Ú. v. EÚ C 24, 29.1.2005, s. 10). [3] Ú. v. EÚ L 347, 11.12.2006, s. 1. [4] Ú. v. EÚ L 346, 29.12.2007, s. 21.